《送贵溪宗人世熙会谱西归》
明代·程敏政

贵溪溪上旧程源，百世宗盟此一番。祖庙已通昭穆序，客途何惮往来烦。

云山雨后丹青出，霜叶风前锦绣翻。他日相期定何所，碧霄千里看鹏鶱。

作者简介：（1445—1499）明徽州府休宁人，字克勤。程信子。成化二年进士。授编修，历左谕德，以学问该博著称。弘治中官至礼部右侍郎兼侍读学士。见唐寅乡试卷，激赏之。十二年，主持会试，以试题外泄，被劾为通关节于唐寅等，下狱。寻勒致仕卒。有《新安文献志》、《明文衡》、《篁墩集》。